정조 1년
丁酉八月十二日辰時。上詣肅章門。親鞫入侍時。行都承旨洪國榮。左承旨李亨逵。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠白袍布裹帶。乘輿出協陽門。詣肅章門殿座。領議政金尙喆。左議政鄭存謙。右議政徐命善。判義禁蔡濟恭。同義禁任希曾。李命植徐浩修。大司憲鄭昌順。大司諫趙英鎭。司諫安聖彬。獻納沈豐之。正言李夔兪岳柱。問事郞廳李在學李儒慶洪明浩尹尙東朴祐源趙時偉金履正柳誼。刑房都事李基成林最遠。文書色都事張鉉國洪彦燮。以次進伏訖。尙喆存謙命善曰。連日勞動之餘。今又殿座。聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。訓鍊大將張志恒。禁衛大將洪國榮。御營大將具善復曰。此時環衛。尤不容少緩。而只以入直軍把守。事甚疎虞。以各營標下軍三分遞入。似好矣。上曰。卿等相議爲之。可也。上曰。罪人田允光上之。其子興文結案。詳細讀諭。可也。允光納招云云。見事變日記上曰。興文之窮凶情節。不告其父。似或然矣。而允光旣是興文之父。則自在應坐之中。卽爲下之。上曰。緣坐處絞罪人。亦自禁府擧行乎。浩修曰。例自本府擧行矣。民始曰。替直單子。例於廳坐來呈。而今日景福宮衛將替直單子。屢度催促。晩始來呈。以致追後入啓。事極駭然。當該衛將。不可無罪。故敢此仰達矣。上曰。令兵曹棍汰。可也。出擧條昌順曰。別軍職李弘逵。綢繆親密於麟漢之狀。屢發於捕廳之招。況當此時。不可置之於侍衛至近之地。臣謂別軍職李弘逵。爲先汰去。拿鞫嚴問。宜矣。上曰。依啓。出擧條浩修曰。李弘逵事。臺臣雖以拿鞫得請。而其所負犯。非比尋常。則當以南間擧行矣。上曰。然矣。俄者臺臣之議律。似是不審之失矣。尙喆曰。相範之窮凶情節。盡露於諸賊之招。今無一毫可疑之端。則結案正法。一時爲急矣。命善曰。相範之終始忍杖。不無徑斃之慮。若或徑斃。未施當律。則擧國臣民之憤。無以洩矣。上曰。罪人洪相範上之。上曰。興文之利劍。龍輝之鐵鞭。皆渠所指使之狀。一一吐實。然後捧結案。可也。問郞進曰。利劍鐵鞭等凶謀。相範今始遲晩矣。尙喆曰。指使興文與龍輝之狀。渠旣箇箇自服。則今無更問之端。速捧結案。似好矣。命善曰。此賊之趁卽捕得。實賴神天之默佑矣。若使陰謀凶計。久而掩置。則不測之變。將至何境耶。今聞渠供。尤不覺心寒膽掉。決不可一刻容息矣。上命問郞進前。上曰。相範結案辭意。再三讀諭。無一變辭。然後捧根脚。可也。在學曰。相範逐條遲晩矣。相範以大逆結案。行刑次下府。上曰。罪人行刑時。百官序立。依前爲之。分付漢城府。大會都民後行刑。上曰。先朝戊申乙亥年。亦有士民咸聚之敎。今番亦令太學生。率四學儒生來會事。分付成均館。上命書傳敎曰。朴石奉韓宗廉。別無可問之端。放送。上曰。罪人高允喆上之。讀諭問目。允喆納招云云。見事變日記上曰。他囚尙多可問者。允喆姑爲下幕。罪人秀愛上之。上謂濟恭曰。秀愛自內已爲加刑。今其傷處。何如。濟恭曰。傷處頗重。似難加刑矣。上曰。旣欲傅之生道。以法杖依前劃紙準次。可也。上曰。福氷更上之。上命書傳敎曰。罪人秀愛。渠雖妖惡。亦有秉彝。則身爲尙宮宮人。又不在本殿處所。而忍與房率宮人月惠父與娚相通。作變情節。聞於月惠。不但不卽告變。從以喜動顔色。其後又謂收養同生福氷。雖與造謀有異。至於知情不告之律。焉敢逭也。然而猶有一分參恕者。渠之入闕。不在於伊日之前。則容有傅生之道。特從惟輕之典。嚴刑減死定配。罪人福氷。累朝宮人。年且不少。則固當十分謹愼。而不此之爲。聞秀愛之所傳之說。不卽告變。至于今始乃綻露。同情之律。亦焉敢逭也。而渠之聞所傳之說。在於晦間。日前內間推問之時。出於他囚之供。宜有量處之道。依昨日劃紙。嚴刑一次。邊遠定配。上曰。秀愛福氷等酌處傳敎。問郞詳細釋諭。使之聽之。仍卽下府。上曰。環衛軍兵禁軍挾輦軍武藝別監前排羅卒皆令療飢事。分付兵曹及三軍門。上曰。罪人洪卓然上之。讀諭問目。卓然納招云云。見事變日記上曰。卓然從當更問。姑爲下幕。上曰。罪人崔世福上之。信德又爲上之。與世福面質。可也。世福與信德面質後。納招云云。見事變日記上曰。捕將進前。捕盜大將具善復進伏。上曰。罪人面質時。信德之招以爲。相範與世福謀議時。相範之奴介同參聽云。介同令捕廳捉來。卽速鉤覈。可也。上曰。信德旣與世福面質。信德先爲下幕。世福各別勸杖。可也。尙喆曰。世福旣與信德面質見屈。而屢度嚴刑之下。一向抵賴。誠極凶頑矣。上曰。世福旣施二次之刑。姑爲下幕。善爲救療。可也。上命書傳敎曰。移刑曹內人五德連伊及內人私婢福梅德年。各嚴刑一次。海島永屬官媿。上謂濟恭曰。福氷等酌處罪人。當爲刑推發配。本府開座。卽速擧行。濟恭曰。本府座起。堂上一人。例不得開座。何以爲之乎。上曰。同義禁李命植。又爲進去。可也。上曰。同義禁任希曾改差。兵曹參判嚴璹除授。先入侍後謝恩。出榻敎上曰。罪人申光緝上之。讀諭問目。光緝納招云云。見事變日記上曰。光緝姑爲下幕。罪人洪大燮上之。上曰。興文之供以爲。相範凶謀。同議於大燮家云。其所同謀之狀。反覆盤問。可也。大燮納招云云。見事變日記上曰。大燮從當更問。姑爲下幕。上命書傳敎曰。罪人高允喆罪狀。非曰不少。與興文之叔允喜。俱是奇別書吏。傳通朝奇於逆黨之故。雖已就捕。不過飢寒之中。貪其錢兩之致。豈足深誅。令本府刑推一次放送。罪人申光緝。以乃父之子。乃兄之弟。與諸賊聲氣相通。況今番事。龍輝出入於申晦之家云。而臺啓又發。不可不一問。雖已拿問。及其所對。夷考平日行身。渠供中諸賊。皆以渠僅具人形云者。亦非虛語。苟求當律。則誅戮猶輕。置之不足責之科。不爲更爲盤問矣。罪人李弘逵。旣發於臺啓。又出於捕廳。不可置之別軍職。雖允臺啓。此等孤雛。不足親問。竝放逐本鄕。罪人金昌祿。渠以么麽賤類。切親於麟漢養厚諸賊之書札外。密傳言語。昌祿。專主相通。又於今番捕廳之招。亦皆屢出。而與指敎興文有異。參酌。令本府刑推一次。邊遠定配。英鎭聖彬豐之夔岳柱曰。宮人秀愛福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。而其在淸宮禁杜亂萌之道。如此妖惡之類。決不可以微賤而容貸。臣等謂還寢秀愛福氷等酌處之命。依律處斷。宜矣。上曰。處分。予意有在。不允。出擧條上曰。罪人金壽大上之。讀諭問目。壽大納招云云。見事變日記上曰。今以壽大之招觀之。凶徒之排布設施。極其陰慘。至於締結內人中官之境。誠不知何樣禍機。伏在何地。思之及此。危懍之變。迫於呼吸。其在戒嚴之道。不容少緩。分付各營。使之扈衛。大臣將臣曰。今此凶逆之變。至及肘腋之地。驚心之至。慮無所不到。親鞫時宮城扈衛。自是前例。則況此危遑急迫之際乎。上曰。宮城扈衛。依例吹螺擧行。可也。兵曹判書李徽之進前。跪稟鳴金吹螺。宣傳官李漢棟。令內吹手吹螺。上曰。軍兵齊會後。卽稟止螺。可也。上曰。將臣戎服。禁軍使之甲胃。上顧謂大臣曰。扈衛之後。卿等亦着戎服乎。尙喆等曰。似當戎服。而未及考例矣。上曰。卿等考例爲之。可也。上入小次。宣傳官具純進前。稟禁軍陣訓鍊都監禁衛營御營廳懸燈。上曰。知道。上殿座。命書傳敎曰。昌慶宮守宮大將蔡濟恭差下。從事官一員自望。卽爲馳進結陣於孝明殿前路。上曰。判義禁蔡濟恭許遞。鄭弘淳除授。先入侍後謝恩。出榻敎上曰。李謙彬守宮大將從事官差下。昌順英鎭聖彬豐之夔岳柱曰。相範今旣承款正法。述海當施應坐本律。而今此諸賊之招。指使窩主。專屬述海。則窮凶情節。不可不嚴鞫取服。臣等謂還寢述海處絞之命。亟令王府拿來鞫問。快正王法。上曰。依啓。出擧條上曰。問郞連日勞憊。問郞加數差下。可也。上曰。獻納沈豐之問郞差下。豐之曰。臣伏奉問郞差下之命。所帶臺職。揆以公格。勢難仍據。請命遞斥臣職。上曰。勢難兼察臺職。許遞。卽令口傳付軍職。可也。出擧條上曰。罪人金福尙上之。與壽大面質。可也。福尙與壽大面質後納招云云。見事變日記上曰。福尙壽大。竝姑移置。罪人金興祚上之。上曰。巫女占房之受嗾於述海妻埋凶射天之狀。壽大之招。旣皆吐實。而興祚旣是占房之夫。則其窮凶情範。萬無不知之理。各別嚴刑取招。可也。興祚納招云云。見事變日記尙喆曰。述海妻埋凶射天之狀。已露於壽大之招。而興祚之若是抵賴。終不直招者。誠極凶獰矣。上曰。福尙興祚。從當更問。姑爲下幕。昌順英鎭聖彬在學明浩儒慶夔岳柱尙東祐源曰。臣等卽伏聞捕廳述海家婢之供。鞫庭諸囚之招。則述海妻潛逞不道之謀。敢售罔測之計。締結妖巫。購募刺客。圖畫不敢言之地。咀呪不忍聞之說。指擬聖躬。至試射天之凶。潛禱密處。恣行埋蠱之變。其言之至凶慘。其計之至凶毒。誠是亙萬古所無之大逆。此擧國臣民之所不共一日戴天之讐也。此豈可以婦女爲拘。而不卽鞫問乎。臣等謂述海妻。亟令王府卽刻發捕。嚴鞫情節。快正王法。斷不可已矣。上曰。依啓。出擧條民始曰。扈衛軍兵。聞已齊聚云矣。上曰。卽令止螺。可也。兵曹判書李徽之進前。跪稟鳴金止螺。宣傳官李漢棟。令內吹手鳴金止螺。尙喆等曰。今番亂逆。締結掖屬。交通婦寺之狀。昭不可掩。而內官所謂朴知事者。旣出於福尙之招。其在獄體。不可掩置。亟令發捕。究覈得情。宜矣。上曰。所請朴宦。乃侍陵官也。以一人之亂招。輕易拿來。豈不重難乎。昌順等曰。今日之逆變。旣生於肘腋。而內官朴知事。又出於逆招。其在淸宮禁杜亂萌之道。尤不可一刻掩置矣。上曰。當更思處之矣。上曰。壽大姑爲下幕。尙喆曰。述海妻雖已發捕。而埋凶射天之狀。旣因述海婢甘貞丁伊捕廳之招而綻露。則甘貞等。不可不先爲鉤問矣。上曰。然矣。罪人甘貞上之。發問目問之。甘貞納招云云。見事變日記上曰。興祚上之。與甘貞面質。可也。興祚與甘貞面質後承款。命善曰。罪人面質時。甘貞之供。逐條明證。雖以興祚之凶頑。箇箇遲晩。而且牆下埋凶之狀。旣出於興祚之口。則尤不可一刻掩置。卽速掘見。宜矣。上謂浩修曰。卿往興祚家。掘見所埋之物。可也。浩修承命出去。興祚以大逆結案。行刑次下府。上曰。明當更問。甘貞姑爲下幕。上曰。入小次後。環衛軍兵。禁將總察。可也。上乘輿入藥房小次。諸臣以次退出。